b'\n_START_ARTICLE_\nPia\xc8\x9ba Victoriei din Timi\xc8\x99oara\n_START_PARAGRAPH_\nPia\xc8\x9ba Victoriei, fost\xc4\x83 Pia\xc8\x9ba Operei, este una din pie\xc8\x9bele centrale ale municipiului Timi\xc8\x99oara, locul \xc3\xaen care Timi\xc8\x99oara a fost proclamat\xc4\x83 \xc3\xaen 20 decembrie 1989 primul ora\xc8\x99 liber din Rom\xc3\xa2nia. La polii opu\xc8\x99i ai pie\xc8\x9bei se g\xc4\x83sesc la nord Opera, iar la sud Catedrala Mitropolitan\xc4\x83. Dinspre Oper\xc4\x83 spre Catedral\xc4\x83 promenada de pe dreapta se nume\xc8\x99te \xe2\x80\x9eCorso\xe2\x80\x9d, iar cea de pe st\xc3\xa2nga \xe2\x80\x9eSurogat\xe2\x80\x9d. Ambele au ansambluri arhitecturale de importan\xc8\x9b\xc4\x83 istoric\xc4\x83._NEWLINE_\xc3\x8en jurul pie\xc8\x9bei se g\xc4\x83sesc importante institu\xc8\x9bii, cum ar fi Opera Rom\xc3\xa2n\xc4\x83, Teatrul Na\xc8\x9bional, Teatrul Maghiar de Stat, Teatrul German de Stat, Catedrala Mitropolitan\xc4\x83, cinematografele Timi\xc8\x99, Capitol \xc8\x99i Studio, Muzeul Banatului, galeriile de art\xc4\x83 \xc8\x99i multe magazine.\n_START_SECTION_\nIstoric\n_START_PARAGRAPH_\n\xc3\x8en 1744\xe2\x80\x931745, prin construirea caz\xc4\x83rmii Por\xc8\x9bii Petrovaradinului, \xc3\xaencepe s\xc4\x83 se contureze o \xe2\x80\x9epia\xc8\x9bet\xc4\x83 de alarm\xc4\x83\xe2\x80\x9d \xc3\xaentre cazarm\xc4\x83 \xc8\x99i pia\xc8\x9b\xc4\x83. Restul suprafe\xc8\x9bei pie\xc8\x9bei actuale era ocupat de poarta amintit\xc4\x83, constituind un element al inelului I de fortificare \xc8\x99i de \xc8\x99an\xc8\x9burile \xc8\x99i lucr\xc4\x83rile de fortificare form\xc3\xa2nd inelele II \xc8\x99i III ale fortifica\xc8\x9biilor, terminate complet p\xc3\xa2n\xc4\x83 \xc3\xaen anul 1761. \xc3\x8en 1870, \xc3\xaen speran\xc8\x9ba c\xc4\x83 se va ob\xc8\x9bine decizia de \xe2\x80\x9edefortificare\xe2\x80\x9d a cet\xc4\x83\xc8\x9bii, se proiectase o mic\xc4\x83 pia\xc8\x9bet\xc4\x83 circular\xc4\x83 aproximativ pe terenul pie\xc8\x9bei de ast\xc4\x83zi. Abia dup\xc4\x83 decizia defortific\xc4\x83rii din 1892 s-a \xc3\xaentocmit de c\xc4\x83tre arhitectul Ludwig von Ybl un Plan General de Dezvoltare a Ora\xc8\x99ului (1893\xe2\x80\x931895), \xc3\xaen care se prevedea constituirea unui bulevard larg, av\xc3\xa2nd aproximativ dimensiunile pie\xc8\x9bei actuale. Proiectele ulterioare nu au modificat esen\xc8\x9bial dimensiunile pie\xc8\x9bei, ci doar detaliile.\xc2\xa0\xc3\x8en 1899 s-a \xc3\xaenceput demolarea fortifica\xc8\x9biilor. Forma \xc8\x99i amenajarea pie\xc8\x9bei au fost definite de cele dou\xc4\x83 largi trotuare de pe laturile est \xc8\x99i vest, adiacente benzilor carosabile, dublate de liniile de tramvai._NEWLINE_Edificiul Teatrului Na\xc8\x9bional a fost construit \xc3\xaenc\xc4\x83 din 1872. Cresc\xc3\xa2nd importan\xc8\x9ba lui s-a ridicat \xc8\x99i necesitatea de a remodela spa\xc8\x9biul \xc3\xaenconjur\xc4\x83tor, a\xc8\x99a c\xc4\x83 la \xc3\xaenceput a fost conceput ca un vast bulevard-esplanad\xc4\x83. P\xc3\xa2n\xc4\x83 \xc3\xaen 1948 s-a numit Bulevardul Regele Ferdinand, dup\xc4\x83 care a luat numele de Bulevardul 30 Decembrie. Abia \xc3\xaen 1988\xe2\x80\x931989, odat\xc4\x83 cu scoaterea liniilor de tramvai, a devenit complet pietonal\xc4\x83.\n_START_SECTION_\nCorso\n_START_PARAGRAPH_\n\xe2\x80\x9eCorso\xe2\x80\x9d este denumirea promenadei care porne\xc8\x99te de la Oper\xc4\x83 spre Catedral\xc4\x83, pe partea dreapt\xc4\x83. \xc3\x8en trecut acesta era locul de plimbare al \xc3\xaenaltei societ\xc4\x83\xc8\x9bi timi\xc8\x99orene, bine iluminat, cu restaurante \xc8\x99i magazine de lux._NEWLINE_Vizavi de cl\xc4\x83direa Operei, pe dreapta, se afl\xc4\x83 cl\xc4\x83direa veche a Hotelului Timi\xc8\x99oara. L\xc3\xa2ng\xc4\x83 acesta, la \xc3\xaenceputul Bulevardului Republicii, se g\xc4\x83se\xc8\x99te Palatul Weiss. De aici \xc3\xaencepe promenada propriu-zis\xc4\x83, cu Palatul Lloyd care ad\xc4\x83poste\xc8\x99te rectoratul Politehnicii, iar la parter \xc8\x99i faimosul restaurant Lloyd. \xc3\x8en ordine urmeaz\xc4\x83 Palatul Neuhausz, Palatul Merbl, Palatul Dauerbach, Palatul Hilt \xc8\x99i, la cap\xc4\x83t, Palatul Sz\xc3\xa9ch\xc3\xa9nyi.\n_START_SECTION_\nSurogat\n_START_PARAGRAPH_\n\xe2\x80\x9eSurogat\xe2\x80\x9d este promenada opus\xc4\x83, pe partea st\xc3\xa2ng\xc4\x83, \xc8\x99i continuare direct\xc4\x83 a str\xc4\x83zii Alba Iulia. Aici se plimbau \xc3\xaen trecut doar tinerii \xc8\x99i muncitorii. Elevii nu aveau acces dec\xc3\xa2t cu permisiunea \xc8\x99colii, iar solda\xc8\x9bii trebuiau s\xc4\x83 dovedeasc\xc4\x83 c\xc4\x83 sunt \xc3\xaen permisie pentru a se putea plimba aici._NEWLINE_Prima cl\xc4\x83dire este Palatul L\xc3\xb6ffler, dup\xc4\x83 care urmeaz\xc4\x83 Palatul Camerei de Comer\xc8\x9b, lipit de care s-a construit \xc3\xaen 1938, pe strada lateral\xc4\x83, Cinematograful Scala, ulterior schimbat \xc3\xaen Studio. La cap\xc4\x83tul promenadei se afl\xc4\x83 o serie de cl\xc4\x83diri de locuin\xc8\x9be construite \xc3\xaentre 1961\xe2\x80\x931963. Dintr-un cap\xc4\x83t \xc3\xaen cel\xc4\x83lalt, la parter se g\xc4\x83sesc numeroase magazine.\n_START_SECTION_\nStatuia Lupoaicei\n_START_PARAGRAPH_\n\xe2\x80\x9eLupoaica cu puii\xe2\x80\x9d, sus\xc8\x9binut\xc4\x83 de un pilon \xc3\xaenalt de 5 m, este o replic\xc4\x83 a Lupei Capitolina, d\xc4\x83ruit\xc4\x83 Timi\xc8\x99oarei \xc3\xaen 1926 de ora\xc8\x99ul Roma.\n_START_SECTION_\nF\xc3\xa2nt\xc3\xa2na cu Pe\xc8\x99ti\n_START_PARAGRAPH_\nF\xc3\xa2nt\xc3\xa2na cu Pe\xc8\x99ti este situat\xc4\x83 \xc3\xaentre statuia Lupoaicei \xc8\x99i Opera Na\xc8\x9bional\xc4\x83 Rom\xc3\xa2n\xc4\x83. A fost construit\xc4\x83 \xc3\xaen anul 1957. Ini\xc8\x9bial, forma acesteia era de stea cu cinci col\xc8\x9buri, pe care erau amplasa\xc8\x9bi pe\xc8\x99ti de bronz. Dup\xc4\x83 numeroase restaur\xc4\x83ri, f\xc3\xa2nt\xc3\xa2na a ajuns \xc3\xaen forma actual\xc4\x83.'